Mange kan sikkert føle sig nervøse og usikre i disse tider, hvor ingen ved, hvordan corona-epidemien udvikler sig herhjemme.

Og for folk, der kæmper med psykiske problemer, kan det være en ekstra svær tid at stå i – både på grund af den uvisse situation og den øgede isolation i hjemmet.

Det fortæller Susanne Bissenbacker, der er oversygeplejerske på Afdelingen for Angst og Depression på Aarhus Universitetshospital. Og allerede nu oplever de et stigende antal indlæggelser.

- Deres hverdag er jo helt anderledes, og det kan de ikke rigtig tåle, så vi har set en del patienter med forskellige diagnoser oftere blive indlagt her på vores afdeling, siger hun.

For at undgå smittespredning af coronavirus er man nødt til at tage mange samtaler over telefon og gøre gruppeterapi til individuelle samtaler. Men oversygeplejersken frygter, at flere psykiatriske patienters tilstand forværres, i takt med at tiden går.

- For en del patienter bliver jo mere isoleret, og arbejde og uddannelsesinstitutioner er lukket, og der er bostøtter, de ikke får besøg af og så videre, så på den måde er jeg faktisk bekymret for vores patienter.

Bostøtter møder borgere til 'walk and talk'

Det er kommunerne, der står for bostøtterne til de borgere, der har brug for det, og i Aarhus Kommune deler man oversygeplejerskens bekymring.

Brian Kjærulf, der er driftsleder for Job-, Udsatte og Socialpsykiatrien, fortæller, at det er en svær øvelse både at skulle være der for de mest psykisk sårbare og samtidig mindske risikoen for smittespredning.

Derfor foregår også her de fleste besøg nu virtuelt eller over telefon, men driftslederen fortæller, at der for nogle borgere er skruet op for antallet af opkald, og man også har forsøgt at tænke i nye baner.

- Man bliver kreativ i de her tider, så sådan noget som at lave en 'walk and talk', hvor man mødes udenfor og går en tur – selvfølgelig med afstand – er også noget, vi oplever fungerer rigtig godt, siger han.

Hvis man har en i familien eller tæt på, som er ramt af sygdom, og som man ved sidder alene derhjemme, kan man også her være i telefonisk kontakt; man kan måske også mødes og gå en tur i den friske luft med god afstand. Knud Christensen, formand, Sind

Han fastslår dog, at det er af nød og for at passe bedst muligt på både borgerne og bostøtterne.

- Vi skal ikke bære smitte rundt til borgerne, og vi skal også sørge for, at vi har medarbejdere om en uge og om to uger. Og er der nogen, vi ikke hører fra, er vi insisterende i kontakten og tager i sidste ende ud og banker på, siger han og tilføjer, at bostøtten fortsat vil møde op fysisk i kritiske situationer.

Landsforeningen Sind: Pårørende kan også hjælpe

I Landsforeningen for psykisk sundhed, Sind, ser man positivt på, at der bliver skruet op for antallet af opkald fra behandlingssystemet.

Her oplever man nemlig et stigende antal henvendelser i den telefoniske rådgivning fra folk, der ringer ind og føler sig ensomme og overladt til dem selv, fordi de er derhjemme, og fordi de fleste opfølgninger fra sygehuset og kommunen lige nu foregår over telefon.

Formand Knud Christensen er med på, at det er tidskrævende at være i telefonisk kontakt, og derfor kan man med fordel lave hyppigere og kortere opkald, mener han.

- Det tror vi vil kunne gavne i hvert fald en del af patienterne, siger han.

Og selvom pårørende ikke skal overtage behandlingsansvaret for venner og familie, kan de med fordel sørge for at tjekke ind lidt oftere end normalt, siger Knud Christensen.

- Hvis man har en i familien eller tæt på, som er ramt af sygdom, og som man ved sidder alene derhjemme, kan man også her være i telefonisk kontakt; man kan måske også mødes og gå en tur i den friske luft med god afstand, siger han.